b'\n_START_ARTICLE_\nDom (Jalen)\n_START_SECTION_\nVsebina\n_START_PARAGRAPH_\n\xc5\xa0tiridejanska je postavljena na gorenjsko pode\xc5\xbeelje in v \xc4\x8das pred prvo svetovno vojno. V sredi\xc5\xa1\xc4\x8du dramskega dogajanja je doma\xc4\x8dija Trata, kjer gospodari vdova in sku\xc5\xa1a petim otrokom omogo\xc4\x8diti primerno izobrazbo. Vendar so bremena zanjo prete\xc5\xbeka, zato se zadol\xc5\xbei pri pohlepnem sosedu. \xc5\xa0e posebej veliko te\xc5\xbeav ji povzro\xc4\x8da sin Mirko na Dunaju, saj \xc5\xa1tudija prava ni kon\xc4\x8dal v rednem \xc4\x8dasu, poleg tega pa \xc5\xa1e vedno znova od doma\xc4\x8dih zahteva denar. Sosed Kr\xc4\x8dmar bi rad kmetiji posekal \xc5\xa1e zadnji les, a se upre sin Tine, ki sku\xc5\xa1a re\xc5\xa1iti doma\xc4\x8dijo. To bi mu tudi uspelo, \xc4\x8de bi mu pomagala sestra Angela, za katero gleda bogat kme\xc4\x8dki gospodar. Toda Angela nasede sladkemu suplentu \xc5\xa0krjancu, ki ga je v hi\xc5\xa1o pripeljal Mirko. Grozi, da bo Mirko s Kr\xc4\x8dmarjevo pomo\xc4\x8djo zahteval svoj dele\xc5\xbe, toda Tine se izsiljevanju mo\xc4\x8dno upre. Dogajanje se spet zaplete, saj se Tine spore\xc4\x8de s svojo izvoljenko Ivanko, znova pa se udarita tudi Tine in Mirko. Materi ob vsem tem postane slabo in \xc5\xa1ele ob tem resnem opozorilu se sprti spravijo. K re\xc5\xa1itvi najve\xc4\x8d pripomore ponovna zveza Angele z Lojzetom, pa tudi Tineta in Ivanke.\n_START_SECTION_\nObjava in uprizoritve\n_START_PARAGRAPH_\nKrstna predstava drame je bila 4. januarja 1920 v \xc5\xa0kofji Loki. Leta 1923 je bila drama objavljena v reviji Dom in svet. Po \xc5\xbdupan\xc4\x8di\xc4\x8devem priporo\xc4\x8dilu je bila drama sprejeta v program Narodnega gledali\xc5\xa1\xc4\x8da in premiera je bila 15. aprila 1924 v re\xc5\xbeiji Frana Lipaha. Jalen je z dramskim prvencem dosegel izjemen uspeh in odlo\xc4\x8dil se je, da dramo predstavi tudi v doma\xc4\x8dem kraju. V okviru katoli\xc5\xa1kega izobra\xc5\xbeevalnega delovanja je igra pod lastno re\xc5\xbeijo potekala na odru prosvetnega doma na Breznici.'